ગાંધીનગર, 21 મે: ગુજરાત વિધાનસભામાં પક્ષ-વિપક્ષના તમામ ધારાસભ્યોએ નરેન્દ્ર મોદીને ભાવભીની વિદાય આપી હતી. ત્યાર બાદ નરેન્દ્ર મોદીએ રાજ્યપાલ કમલા બેનીવાલને મુખ્યમંત્રી પદેથી રાજીનામુ સુપરત કર્યું હતું. બાદમાં ભાજપના ધારાસભ્યોની બેઠક મળી હતી જેમાં ભૂપેન્દ્રસિંહ ચૂડાસમાએ ગુજરાતના મુખ્યમંત્રી પદ માટે આનંદીબેન પટેલના નામનું સૂચન કર્યું હતું, જેને તમામ ધારાસભ્યોએ ટેકો આપીને આનંદીબેન પટેલને ગુજરાતના 15માં મુખ્યમંત્રી તરીકે ચૂંટી લીધા હતા. પોતાને મુખ્યમંત્રી પદ માટે ચૂંટાતા આનંદીબેન ભાવુક બની ગયા હતા અને ગળગળા અવાજે સૌનો આભાર માન્યો હતો. આનંદીબેન પટેલ આવતીકાલે 22 તારીખે સવારે 12.39 કલાકે મુખ્યમંત્રી તરીકે શપથ લેશે.